Covid-19-pandemie lei tot streng verbod op alle BRU-wedstryde | Netwerk24
Covid-19-pandemie lei tot streng verbod op alle BRU-wedstryde
Met die land wat nou effektief ’n koronavirus-pandemie ervaar, het Boland-rugbyunie (BRU) aangekondig alle klubwedstryde en oefeninge is tot 14 April opgeskort.
Ivan Pekeur, president van die BRU, het ook genoem die wedstryde in die klubkom­petisie sal hopelik teen 25 April hervat. Hy het genoem dat rugby­spelers individueel kan oefen, maar groepoefeninge is taboe.
“Die Gold Cup-uitspeel­wedstryde sal slegs voortgaan ná verdere oorweging en besprekings.
“Boland sal alle vergaderings tot 14 April vermy en as die tydperk verleng word, sal ons die klubs dienooreen­komstig inlig,” het Pekeur gesê.
Hy het bygevoeg dat alle kursusse wat deur die BRU aangebied word, opgehef word en verdere aankondigings sal ná 14 April gedoen word.
Pekeur het ook gesê alle vrouerugby word ook tot ’n latere kennisgewing opgeskort.
“Die Boland-rugbyunie vra en pleit by klubs en lede om hierdie maatreëls te respekteer en instand te hou. Geen verdere aansoeke vir vriendskaplike wedstryde sal goedgekeur word nie,” sluit Pekeur af.